CELEX: 32018R1981
Language: mt
Date: 2018-12-13 00:00:00
Title: Regolament ta' Implimentazzjoni tal-Kummissjoni (UE) 2018/1981 tat-13 ta' Diċembru 2018 li jġedded l-approvazzjoni tas-sustanzi attivi komposti tar-ram bħala kandidati għas-sostituzzjoni, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti, u li jemenda l-Anness tar-Regolament ta' Implimentazzjoni tal-Kummissjoni (UE) Nru 540/2011 (Test b'rilevanza għaż-ŻEE.)

14.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 317/16
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/1981
         tat-13 ta' Diċembru 2018
         li jġedded l-approvazzjoni tas-sustanzi attivi komposti tar-ram bħala kandidati għas-sostituzzjoni, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti, u li jemenda l-Anness tar-Regolament ta' Implimentazzjoni tal-Kummissjoni (UE) Nru 540/2011
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-Artikolu 24 flimkien mal-Artikolu 20(1) tiegħu,
         Billi:
         
                     (1)
                  
                  
                     Id-Direttiva tal-Kummissjoni 2009/37/KE (2) daħħlet il-komposti tar-ram bħala sustanzi attiva fl-Anness I tad-Direttiva tal-Kunsill 91/414/KEE (3).
                  
               
                     (2)
                  
                  
                     Is-sustanzi attivi elenkati fl-Anness I tad-Direttiva 91/414/KEE jitqiesu li ġew approvati skont ir-Regolament (KE) Nru 1107/2009 u huma elenkati fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 (4).
                  
               
                     (3)
                  
                  
                     Kif stipulat fil-Parti A tal-Anness tar-Regolament ta' Implimentazzjoni (UE) Nru 540/2011, l-approvazzjoni tas-sustanzi attivi l-komposti tar-ram tiskadi fil-31 ta' Jannar 2019.
                  
               
                     (4)
                  
                  
                     Tressqet applikazzjoni għat-tiġdid tal-approvazzjoni tal-komposti tar-ram bi qbil mal-Artikolu 1 tar-Regolament ta' Implimentazzjoni tal-Kummissjoni (UE) Nru 844/2012 (5) fil-perjodu ta' żmien previst f'dak l-Artikolu.
                  
               
                     (5)
                  
                  
                     L-applikant ippreżenta d-dossiers supplimentari meħtieġa skont l-Artikolu 6 tar-Regolament ta' Implimentazzjoni (UE) Nru 844/2012. L-Istat Membru relatur sab li l-applikazzjoni kienet sħiħa.
                  
               
                     (6)
                  
                  
                     L-Istat Membru relatur ħejja rapport ta' valutazzjoni tat-tiġdid b'konsultazzjoni mal-Istat Membru korelatur u ppreżentah lill-Awtorità Ewropea dwar is-Sigurtà fl-Ikel (minn hawn 'il quddiem “l-Awtorità”) u lill-Kummissjoni fis-16 ta' Diċembru 2016.
                  
               
                     (7)
                  
                  
                     L-Awtorità bagħtet ir-rapport ta' valutazzjoni tat-tiġdid lill-applikant u lill-Istati Membri għall-kummenti tagħhom, u għaddiet il-kummenti li rċeviet lill-Kummissjoni. L-Awtorità qegħdet ukoll id-dossier tas-sommarju supplimentari għad-dispożizzjoni tal-pubbliku.
                  
               
                     (8)
                  
                  
                     Fl-20 ta' Diċembru 2017, l-Awtorità bagħtet il-konklużjonijiet tagħha (6) dwar jekk jistax ikun mistenni li l-komposti tar-ram jissodisfaw il-kriterji għall-approvazzjoni previsti fl-Artikolu 4 tar-Regolament (KE) Nru 1107/2009 lill-Kummissjoni. Fil-25 ta' Mejju 2018, il-Kummissjoni ressqet l-abbozz tar-rapport dwar it-tiġdid tal-komposti tar-ram lill-Kumitat Permanenti dwar il-Pjanti, l-Annimali, l-Ikel u l-Għalf.
                  
               
                     (9)
                  
                  
                     L-applikant ingħata l-opportunità li jippreżenta l-kummenti tiegħu dwar l-abbozz tar-rapport dwar it-tiġdid.
                  
               
                     (10)
                  
                  
                     Fir-rigward ta' użu rappreżentattiv wieħed jew aktar minn wieħed ta' mill-inqas prodott wieħed għal kull kompost tar-ram, ġie stabbilit li huma ssodisfati l-kriterji għall-approvazzjoni previsti fl-Artikolu 4 tar-Regolament (KE) Nru 1107/2009. Għalhekk, jixraq li l-approvazzjoni tal-komposti tar-ram tiġġedded.
                  
               
                     (11)
                  
                  
                     Il-valutazzjoni tar-riskju għat-tiġdid tal-approvazzjoni tal-komposti tar-ram hija bbażata fuq għadd limitat ta' użi rappreżentattivi, li madankollu ma jillimitawx l-użi li għalihom jistgħu jiġu awtorizzati l-prodotti għall-protezzjoni tal-pjanti li fihom il-komposti tar-ram. Għalhekk jixraq li titneħħa r-restrizzjoni li jintużaw esklussivament bħala funġiċidi u batteriċidi.
                  
               
                     (12)
                  
                  
                     Madankollu, il-Kummissjoni hija tal-fehma li l-komposti tar-ram huma kandidati għas-sostituzzjoni skont l-Artikolu 24 tar-Regolament (KE) Nru 1107/2009. Il-komposti tar-ram huma sustanzi persistenti u tossiċi skont il-punti 3.7.2.1 u 3.7.2.3, rispettivament, tal-Anness II tar-Regolament (KE) Nru 1107/2009, billi n-nofs ħajja fil-ħamrija hija itwal minn 120 jum u l-konċentrazzjoni ta' bla effett osservat għal żmien twil fuq l-organiżmi tal-ilma ħelu hija inqas minn 0,01 mg/L. Għaldaqstant, il-komposti tar-ram jissodisfaw il-kundizzjoni stabbilita fit-tieni inċiż tal-punt 4 tal-Anness II tar-Regolament (KE) Nru 1107/2009.
                  
               
                     (13)
                  
                  
                     Għalhekk jixraq li tiġġedded l-approvazzjoni tal-komposti tar-ram bħala kandidati għas-sostituzzjoni skont l-Artikolu 24 tar-Regolament (KE) Nru 1107/2009.
                  
               
                     (14)
                  
                  
                     Madankollu, skont l-Artikolu 14(1) tar-Regolament (KE) Nru 1107/2009 flimkien mal-Artikolu 6 tiegħu, u fid-dawl tal-għarfien xjentifiku u tekniku attwali, jeħtieġ li jiddaħħlu ċerti kundizzjonijiet u restrizzjonijiet.
                  
               
                     (15)
                  
                  
                     B'mod partikolari jixraq li l-użu ta' prodotti għall-protezzjoni tal-pjanti li fihom il-komposti tar-ram jiġi ristrett għal rata massima ta' applikazzjoni ta' 28 kg/ha ta' ram tul perjodu ta' 7 snin (jiġifieri medja ta' 4 kg/ha/sena) sabiex jitnaqqas kemm jista' jkun il-potenzjal ta' akkumulazzjoni fil-ħamrija u l-esponiment ta' organiżmi mhux fil-mira, filwaqt li jitqiesu l-kundizzjonijiet agroklimatiċi fl-Istati Membri li jwasslu għal żieda ta' pressjoni fungali, li jseħħu perjodikament. Jenħtieġ li meta jkunu qegħdin jawtorizzaw il-prodotti l-Istati Membri jqisu ċerti kwistjonijiet u jistinkaw biex ir-rati tal-applikazzjoni jkunu mill-inqas kemm jista' jkun.
                  
               
                     (16)
                  
                  
                     Jixraq ukoll li jkun limitat il-kontenut massimu ta' ċerti impuritajiet li huma ta' tħassib mil-lat tossikoloġiku.
                  
               
                     (17)
                  
                  
                     Għaldaqstant jenħtieġ li l-Anness tar-Regolament ta' Implimentazzjoni tal-Kummissjoni (UE) Nru 540/2011 jiġi emendat kif xieraq.
                  
               
                     (18)
                  
                  
                     Ir-Regolament ta' Implimentazzjoni tal-Kummissjoni (UE) 2018/84 (7) estenda l-perjodu ta' approvazzjoni tal-komposti tar-ram sal-31 ta' Jannar 2019 sabiex il-proċess ta' tiġdid ikun jista' jitlesta qabel tiskadi l-approvazzjoni ta' dawn is-sustanzi. Madankollu, peress li laħqet ittieħdet deċiżjoni dwar it-tiġdid qabel din id-data ta' skadenza estiża, jenħtieġ li dan ir-Regolament japplika mill-1 ta' Jannar 2019.
                  
               
                     (19)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Tiġdid tal-approvazzjoni tas-sustanzi attivi bħala kandidati għas-sostituzzjoni
            L-approvazzjoni tas-sustanzi attivi l-komposti tar-ram, bħala kandidati għas-sostituzzjoni, hija mġedda kif stabbilit fl-Anness I.
         
         
            Artikolu 2
            Emendi għar-Regolament ta' Implimentazzjoni (UE) Nru 540/2011
            L-Anness tar-Regolament ta' Implimentazzjoni (UE) Nru 540/2011 huwa emendat b'konformità mal-Anness II ta' dan ir-Regolament.
         
         
            Artikolu 3
            Dħul fis-seħħ u data ta' applikazzjoni
            Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Huwa għandu jibda japplika mill-1 ta' Jannar 2019.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta' Diċembru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 309, 24.11.2009, p. 1.
         
            (2)  Id-Direttiva tal-Kummissjoni 2009/37/KE tat-23 ta' April 2009 li temenda d-Direttiva tal-Kunsill 91/414/KEE biex jiġu inklużi bħala sustanzi attivi l-klormekwat, il-komposti tar-ram, il-propakwiżafop, il-kwiżalofop-P, it-teflubenżuron u ż-żeta-ċipermetrin (ĠU L 104, 24.4.2009, p. 23).
         
            (3)  Id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).
         
            (4)  Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament ta' Implimentazzjoni (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).
         
            (5)  Ir-Regolament ta' Implimentazzjoni tal-Kummissjoni (UE) Nru 844/2012 tat-18 ta' Settembru 2012 li jistabbilixxi d-dispożizzjonijiet meħtieġa għall-implimentazzjoni tal-proċedura ta' tiġdid għas-sustanzi attivi, kif previst fir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (ĠU L 252, 19.9.2012, p. 26).
         
            (6)  EFSA (l-Awtorità Ewropea dwar is-Sigurtà fl-Ikel), 2018. Conclusion on the peer review of the pesticide risk assessment of the active substance copper compounds, EFSA Journal 2018;16(1):5152.
         
            (7)  Ir-Regolament ta' Implimentazzjoni tal-Kummissjoni (UE) 2018/84 tad-19 ta' Jannar 2018 li jemenda r-Regolament (UE) Nru 540/2011 fir-rigward tal-estensjoni tal-perjodi ta' approvazzjoni tas-sustanzi attivi klorpirifos, klorpirifos-metil, klotijanidin, komposti tar-ram, dimoksistrobina, mankożeb, mekoprop-p, metiram, oksamil, petoksamid, propikonażol, propineb, propiżamid, piraklostrobina u żoksamid (ĠU L 16, 20.1.2018, p. 8).
      
      
         
            ANNESS I
            
                        Isem komuni, Numri tal-identifikazzjoni
                     
                     
                        Isem tal-IUPAC
                     
                     
                        Purità (1)
                        
                     
                     
                        Data tal-approvazzjoni
                     
                     
                        Skadenza tal-approvazzjoni
                     
                     
                        Dispożizzjonijiet speċifiċi
                     
                  
                        Komposti tar-ram:
                     
                     
                         
                     
                     
                         
                     
                     
                        fl-1 ta' Jannar 2019
                     
                     
                        fil-31 ta' Diċembru 2025
                     
                     
                        Għandhom jiġu awtorizzati biss l-użi li jirriżultaw f'applikazzjoni totali massima ta' 28 kg ta' ram fuq kull ettaru tul perjodu ta' 7 snin.
                        Għall-implimentazzjoni tal-prinċipji uniformi msemmijin fl-Artikolu 29(6) tar-Regolament (KE) Nru 1107/2009 tal-Parlament Ewropew u tal-Kunsill, għandhom jitqiesu l-konklużjonijiet tar-rapport ta' rieżami dwar il-komposti tar-ram, u b'mod partikolari l-Appendiċijiet I u II tiegħu.
                        Fil-valutazzjoni ġenerali tagħhom, l-Istati Membri għandhom jagħtu attenzjoni partikolari:
                        
                                    —
                                 
                                 
                                    għas-sikurezza tal-ħaddiema u ta' min jinsab fil-qrib, u jiżguraw li l-kundizzjonijiet tal-użu jippreskrivu l-użu ta' tagħmir ta' protezzjoni personali xieraq u ta' miżuri ta' mitigazzjoni oħrajn skont il-bżonn;
                                 
                              
                                    —
                                 
                                 
                                    għall-protezzjoni ta' organiżmi akkwatiċi u organiżmi li mhumiex fil-mira. B'rabta ma' dawn ir-riskji identifikati, fejn ikun hemm bżonn għandhom jittieħdu miżuri ta' mitigazzjoni tar-riskji bħalma huma żoni ta' lqugħ;
                                 
                              
                                    —
                                 
                                 
                                    għall-ammont ta' sustanza attiva li jintuża u li jiżguraw li l-ammonti awtorizzati f'termini tar-rati u ta' kemm isiru applikazzjonijiet, ma jaqbżux il-minimu meħtieġ biex jinkisbu l-effetti mixtieqa u ma jikkawżawx effetti mhux aċċettabbli fuq l-ambejnt billi jqisu l-livelli ta' ram li diġà jkunu jinsabu fis-sit tal-applikazzjoni u, meta l-informazzjoni tkun disponibbli, l-ammont ta' ram li qed jiddaħħal minn sorsi oħrajn. B'mod partikolari, l-Istati Membri jistgħu jiddeċiedu li jiffissaw rata annwali massima ta' applikazzjoni li ma taqbiżx l-4 kg/ha ta' ram.
                                 
                              
                  
                        Idrossidu tar-ram Nru CAS 20427-59-2 Nru CIPAC 44.305
                     
                     
                        Idrossidu tar-ram(II)
                     
                     
                        ≥ 573 g/kg
                     
                  
                        Ossiklorur tar-ram Nru CAS 1332-65-6 jew 1332-40-7 Nru CIPAC 44.602
                     
                     
                        Triidrossiklorur tad-diram
                     
                     
                        ≥ 550 g/kg
                     
                  
                        Ossidu tar-ram Nru CAS 1317-39-1 Nru CIPAC 44.603
                     
                     
                        Ossidu tar-ram
                     
                     
                        ≥ 820 g/kg
                     
                  
                        Taħlita Bordeaux Nru CAS 8011-63-0 Nru CIPAC 44.604
                     
                     
                        Mhux allokat
                     
                     
                        ≥ 245 g/kg
                     
                  
                        Sulfat tar-ram tribażiku Nru CAS 12527-76-3 Nru CIPAC 44.306
                     
                     
                        Mhux allokat
                     
                     
                        ≥ 490 g/kg
                        L-impuritajiet li ġejjin ma għandhomx ikunu f'livelli ogħla minn dawn li jidhru taħt:
                        
                                     
                                 
                                 
                                    Massimu ta' Arseniku 0,1 mg/g Cu
                                 
                              
                                     
                                 
                                 
                                    Massimu ta' Kadmju 0,1 mg/g Cu
                                 
                              
                                     
                                 
                                 
                                    Massimu ta' Ċomb 0,3 mg/g Cu
                                 
                              
                                     
                                 
                                 
                                    Massimu ta' Nikil 1 mg/g Cu
                                 
                              
                                     
                                 
                                 
                                    Massimu ta' Kobalt 3 mg/kg
                                 
                              
                                     
                                 
                                 
                                    Massimu ta' Merkurju 5 mg/kg
                                 
                              
                                     
                                 
                                 
                                    Massimu ta' Kromu 100 mg/kg
                                 
                              
                                     
                                 
                                 
                                    Massimu ta' Antimonju 7 mg/kg
                                 
                              
                  
               (1)  Fir-rapport ta' rieżami ngħataw aktar dettalji dwar l-identità u l-ispeċifikazzjoni tas-sustanza attiva.
         
      
      
         
            ANNESS II
            L-Anness tar-Regolament ta' Implimentazzjoni (UE) Nru 540/2011 huwa emendat kif ġej:
            
                        (1)
                     
                     
                        fil-Parti A, titħassar l-entrata 277 dwar il-komposti tar-ram;
                     
                  
                        (2)
                     
                     
                        fil-Parti E, tinżied l-entrata li ġejja:
                        
                                    Nru
                                 
                                 
                                    Isem komuni, Numri tal-identifikazzjoni
                                 
                                 
                                    Isem tal-IUPAC
                                 
                                 
                                    Purità (1)
                                    
                                 
                                 
                                    Data tal-approvazzjoni
                                 
                                 
                                    Skadenza tal-approvazzjoni
                                 
                                 
                                    Dispożizzjonijiet speċifiċi
                                 
                              
                                    “10
                                 
                                 
                                    Komposti tar-ram:
                                 
                                 
                                     
                                 
                                 
                                     
                                 
                                 
                                    fl-1 ta' Jannar 2019
                                 
                                 
                                    fil-31 ta' Diċembru 2025
                                 
                                 
                                    Għandhom jiġu awtorizzati biss l-użi li jirriżultaw f'applikazzjoni totali massima ta' 28 kg ta' ram fuq kull ettaru tul perjodu ta' 7 snin.
                                    Għall-implimentazzjoni tal-prinċipji uniformi msemmijin fl-Artikolu 29(6) tar-Regolament (KE) Nru 1107/2009 tal-Parlament Ewropew u tal-Kunsill, għandhom jitqiesu l-konklużjonijiet tar-rapport ta' rieżami dwar il-komposti tar-ram, u b'mod partikolari l-Appendiċijiet I u II tiegħu.
                                    Fil-valutazzjoni ġenerali tagħhom, l-Istati Membri għandhom jagħtu attenzjoni partikolari:
                                    
                                                —
                                             
                                             
                                                għas-sikurezza tal-ħaddiema u ta' min jinsab fil-qrib, u jiżguraw li l-kundizzjonijiet tal-użu jippreskrivu l-użu ta' tagħmir ta' protezzjoni personali xieraq u ta' miżuri ta' mitigazzjoni oħrajn skont il-bżonn;
                                             
                                          
                                                —
                                             
                                             
                                                għall-protezzjoni ta' organiżmi akkwatiċi u organiżmi li mhumiex fil-mira. B'rabta ma' dawn ir-riskji identifikati, fejn ikun hemm bżonn għandhom jittieħdu miżuri ta' mitigazzjoni tar-riskji bħalma huma żoni ta' lqugħ;
                                             
                                          
                                                —
                                             
                                             
                                                għall-ammont ta' sustanza attiva li jintuża u li jiżguraw li l-ammonti awtorizzati f'termini tar-rati u ta' kemm isiru applikazzjonijiet, ma jaqbżux il-minimu meħtieġ biex jinkisbu l-effetti mixtieqa u ma jikkawżawx effetti mhux aċċettabbli fuq l-ambejnt billi jqisu l-livelli ta' ram li diġà jkunu jinsabu fis-sit tal-applikazzjoni u, meta l-informazzjoni tkun disponibbli, l-ammont ta' ram li qed jiddaħħal minn sorsi oħrajn. B'mod partikolari, l-Istati Membri jistgħu jiddeċiedu li jiffissaw rata annwali massima ta' applikazzjoni li ma taqbiżx l-4 kg/ha ta' ram.”
                                             
                                          
                              
                                    Idrossidu tar-ram Nru CAS 20427-59-2 Nru CIPAC 44.305
                                 
                                 
                                    Idrossidu tar-ram(II)
                                 
                                 
                                    ≥ 573 g/kg
                                 
                              
                                    Ossiklorur tar-ram Nru CAS 1332-65-6 jew 1332-40-7 Nru CIPAC 44.602
                                 
                                 
                                    Triidrossiklorur tad-diram
                                 
                                 
                                    ≥ 550 g/kg
                                 
                              
                                    Ossidu tar-ram Nru CAS 1317-39-1 Nru CIPAC 44.603
                                 
                                 
                                    Ossidu tar-ram
                                 
                                 
                                    ≥ 820 g/kg
                                 
                              
                                    Taħlita Bordeaux Nru CAS 8011-63-0 Nru CIPAC 44.604
                                 
                                 
                                    Mhux allokat
                                 
                                 
                                    ≥ 245 g/kg
                                 
                              
                                    Sulfat tar-ram tribażiku Nru CAS 12527-76-3 Nru CIPAC 44.306
                                 
                                 
                                    Mhux allokat
                                 
                                 
                                    ≥ 490 g/kg
                                    L-impuritajiet li ġejjin ma għandhomx ikunu f'livelli ogħla minn dawn li jidhru taħt:
                                    
                                                 
                                             
                                             
                                                Massimu ta' Arseniku 0,1 mg/g Cu
                                             
                                          
                                                 
                                             
                                             
                                                Massimu ta' Kadmju 0,1 mg/g Cu
                                             
                                          
                                                 
                                             
                                             
                                                Massimu ta' Ċomb 0,3 mg/g Cu
                                             
                                          
                                                 
                                             
                                             
                                                Massimu ta' Nikil 1 mg/g Cu
                                             
                                          
                                                 
                                             
                                             
                                                Massimu ta' Kobalt 3 mg/kg
                                             
                                          
                                                 
                                             
                                             
                                                Massimu ta' Merkurju 5 mg/kg
                                             
                                          
                                                 
                                             
                                             
                                                Massimu ta' Kromu 100 mg/kg
                                             
                                          
                                                 
                                             
                                             
                                                Massimu ta' Antimonju 7 mg/kg
                                             
                                          
                              
                  
               (1)  Fir-rapport ta' rieżami ngħataw aktar dettalji dwar l-identità u l-ispeċifikazzjoni tas-sustanza attiva.